Peeter Tulviste

**Peeter Tulviste** (28. oktoober 1945 Tallinn – 11. märts 2017) oli Eesti psühholoog ja poliitik, Eesti Teaduste Akadeemia liige (1994) ning Tartu Ülikooli rektor. 

Alates suvest 1992 oli Tulviste Tartu Ülikooli prorektor ja aastatel 1993–1998 Tartu ülikooli rektor. Tema ametiaega jäi ülikooli ümberkujundamine nõukogudeaegsest kõrgkoolist tänapäevaseks teadusülikooliks. 

Ta õpetas mõtlemispsühholoogiat, kultuuriti võrdlevat psühholoogiat ja psühholoogia ajalugu ning uuris mõtlemise arengu sõltuvust kultuurist. Avaldas üle saja teadustöö. 

Tulviste oli Riigikogu X ja XI koosseisu liige ning kuulus Tartu linnavolikokku. 2001. aastal kandideeris Tulviste ka Eesti Vabariigi presidendiks. Oli erakond Isamaa liige. 

Ta kuulus Kaitseliidu Tartu maleva Akadeemilisse malevkonda. Oli Mustpeade vennaskonna liige, Rotary klubi liige ja Eesti Üliõpilaste Seltsi vilistlane. Tema auks loodi Professor Peeter Tulviste mälestusfond.

## Elulugu
### Haridus
Peeter Tulviste on lõpetanud Tallinna 10. Keskkooli 1964. aastal ning Moskva Riikliku Ülikooli psühholoogia erialal 1969. aastal. 1975. aastal sai ta samas psühholoogiakandidaadi kraadi ning 1987. aastal psühholoogiadoktori kraadi, tema kandidaaditöö teema oli "О социально-историческом развитии познавательных процессов: на материале зарубежных экспериментально-психологических исследований" ("Tunnetusprotsesside sotsiaal-ajaloolisest arengust: välismaiste eksperimentaal-psühholoogiliste uurimuste materjali põhjal") ning doktoritöö teema "Культурно-историческое развитие вербального мышления" ("Verbaalse mõtlemise kultuuriline ja ajalooline areng"). Tulviste juhendaja ja mentor Moskva Riiklikus Ülikoolis oli Aleksandr Luria.

### Töökäik
Tulviste oli Tartu Ülikoolis insener aastatel 1969–1971, TRÜ ajalooteaduskonna loogika ja psühholoogia kateedri õpetaja 1974–1975, vanemõpetaja 1975–1978 ja dotsent 1978–1988 ning alates 1988. aastast oli ta psühholoogia kateedri professor.

Ta oli külalisteadur Clarki Ülikoolis 1989 ja külalisprofessor 1990–1991, Tartu Ülikooli psühholoogia kateedri juhataja 1988–1992, Tartu Ülikooli filosoofiateaduskonna korraldajadekaan 1991–1993, 1992 külalisprofessor Hamburgi Ülikooli germanistika instituudis Saksamaal.

Tulviste oli Tartu Ülikooli teadusprorektor aastatel 1992–1993 ja Tartu Ülikooli rektor 1993–1998, Eesti Teaduste Akadeemia asepresident 1994–2004 ning Kaitseväe Ühendatud Õppeasutuste ülema haridus- ja teadusnõunik 2002–2003.

Ta oli Tartu Ülikooli kultuuripsühholoogia erakorraline professor.

Ta on Taimõri, Kesk-Aasia ja mujal asuvate koolihariduseta täiskasvanute inimeste uurimiseks korraldanud välisekspeditsioone.

1994. aastal valiti ta Eesti Teaduste Akadeemia liikmeks humanitaar- ja sotsiaalteaduste alal ning ta kuulus akadeemias humanitaar- ja sotsiaalteaduste osakonda, mille juhataja ta ka aastatel 1994–1999 ja 2004–2009 oli. Aastatel 1994–2004 oli ta akadeemia asepresident.

### Poliitiline tegevus
1980. aastal kirjutas Peeter Tulviste alla 40 kirjale.

2001. aastal osales Tulviste kandidaadina Eesti Vabariigi presidendi valimistel. Ta kogus Valimiskogus esimeses voorus 89 häält ja jäi Arnold Rüütli ja Toomas Savi järel kolmandaks.

Peeter Tulviste oli 1999–2001 Tartu Linnavolikogu esimees ning 2003–2011 X Riigikogu ja XI Riigikogu liige. Tartu Linnavolikogu liige oli ta 1999. aastast 2017. aasta kümnenda nädalani, mil ta lahkus sealt omal soovil. Ta oli Isamaa ja Res Publica Liidu liige alates 1999.

### Ühiskondlik tegevus

Tulviste oli Eesti Teadus- ja Arendusnõukogu aseesimees 1994–1998, Eesti Euroopa Liikumise president, juhatuse liige 2000–2002.

Tulviste oli Euroopa Teaduste ja Kunstide Akadeemia liige alates 1995. aastast, New Yorgi Teaduste Akadeemia liige (1996. aastast) ning Venemaa Kasvatus- ja Sotsiaalteaduste Akadeemia liige, Greifswaldi ülikooli nõukogu liige, Helsingi Ülikooli Aleksandri Instituudi nõukogu liige (1998. aastast), Soome Kirjanduse Seltsi kirjavahetajaliige (2002. aastast), Eesti Rahvusraamatukogu nõukogu esimees (2004. aastast), Eesti Põllumajandusülikooli kuratooriumi liige ning Kaitseliidu vanematekogu liige (2001. aastast).

Ta oli Eesti Psühholoogide Liidu liige (alates 1988. aastast), Tartu Ülikooli ajalookomisjoni liige (1998. aastast) ja esimees (1998–2005), Eesti Kirjanduse Seltsi liige (1998. aastast) ja esimees (1998–2003), teaduse ja kultuuri sihtasutuse Domus Dorpatensis nõukogu liige (2002), Haridus- ja Teadusministeeriumi teaduspoliitika komisjoni liige (2004. aastast), Kaitseministeeriumi teaduskomisjoni esimees (2005. aastast), Kaitseväe Ühendatud Õppeasutuste nõunike kogu liige, Kristjan Jaagu stipendiumikomisjoni liige, Uku Masingu Kolleegiumi liige ning Villem Reimani Kolleegiumi liige. Ta oli Tartu Ülikooli Kliinikumi Lastefondi nõukogu liige.

Ta oli Mustpeade vennaskonna liige ja Eesti Üliõpilaste Seltsi vilistlane.

Ta on taasasutanud Kaitseliidu Tartu maleva Akadeemilise malevkonna.

### Tegevus väljaannete toimetustes
Ta oli ajakirja Akadeemia toimetuskolleegiumi liige ning 2008. aastast ka "TEA entsüklopeedia" akadeemilise kolleegiumi esimees. Ta oli ajakirja Journal of Russian and East European Psychology toimetuskolleegiumi liige. Ta oli kirjastuse Ilmamaa nõukogu liige.

Akadeemiku ja bibliofiilina oli ta raamatusarja "Eesti mälu" nõustaja.

### Isiklikku
Ta abiellus 1979. aastal Tiia Tulvistega, neil on poeg Jaan (sündinud 1980) ja tütar Epp (sündinud 1981). 1990. aastate keskel oli tal suhe Katri Raikiga.

Peeter Tulviste suri 2017. aasta 11. märtsil raske haiguse tõttu. Ta on maetud Raadi kalmistule.

## Raamatuid
* "Mõtlemise muutumisest ajaloos", Tallinn: Valgus, 1984 (ilmunud ka lätikeelses tõlkes: "Par domāšanas izmaiņām vēsturē", tõlkinud Laimis Rācenājs, Rīga: Avots, 1990)
* "Rektoriraamat: artikleid, sõnavõtte, intervjuusid", Tartu: Tartu Ülikooli Kirjastus, 1998, ISBN 9985563360
* "Ülikoolinaljad: tudengid, professorid ja teised", Tartu: Ilmamaa, 2001, ISBN 9789985770221
*"Mõtelda ning mõista", Tartu: Ilmamaa, 2025, ISBN 	9789985779668
### Tõlketeoseid
* Robert Musil, "Kolm naist", Loomingu Raamatukogu 12/13, 1972
* Albert Schweitzer, "Aukartus elu ees", Loomingu Raamatukogu 46, 1972
* Hans Magnus Enzensberger, "Luulet neile, kes luulet ei loe", Tallinn: Eesti Raamat, 1974
* Peter Bichsel, "Ameerikat ei ole olemas", Tallinn: Eesti Raamat, 1976 (2. trükk Tartu: Ilmamaa, 1999)
* Igor Kon, "Interdistsiplinaarne seksuoloogia", Tallinn: Valgus, 1987
* Lev Võgotski, "Mõtlemine ja kõne", Tallinn: Ilmamaa, 2014

## Tunnustus
* 1995 Rootsi Põhjatähe ordeni I klass
* 1997 Pärnumaa vapimärk (Tartu Ülikooli rektor, Tartu Ülikooli Pärnu kolledži idee toetaja ja teostaja 1997. aastal)
* 1998 Riigivapi IV klassi teenetemärk
* 1998 Voroneži Riikliku Ülikooli audoktor
* 1998 Kaitseliidu Tartu maleva teenetemärk
* 1998 Tartu Ülikooli autasu "Ülikooli Sammas"
* 2002 Kaitseliidu Valgeristi III klassi teenetemärk
* 2003 Tartu medal
* 2005 Tartu Ülikooli suur medal
* 2005 Tartu Ülikooli Sihtasutuse raefondi preemia
* 2006 Riigivapi III klassi teenetemärk
* Poola Meditsiiniakadeemia audoktor
* Eesti Teadusliku Seltsi Rootsis Lõuna-Rootsi osakonna auliige
* 2009 Eesti Teaduste Akadeemia medal
* 2015 Tartu linna aukodanik ja Tartu Suurtähe kavaler
* 2015 Kaitseliidu Valgeristi I klassi teenetemärk

### Mälestuse jäädvustamine
2015. aastal paigaldati Tartusse Toomemäele Peeter Tulviste nimeline pink. 2017. aastal korraldati Tartu Ülikooli kohvikus Peeter Tulviste mälestusõhtu.

Tulviste mälestuse jäädvustamiseks loodi Professor Peeter Tulviste mälestusfond.

## Viited

## Kirjandus
* Rektoriraamat: artikleid, sõnavõtte, intervjuusid. Tartu 1998. ISBN 9985563360
* Vademecum. Peeter Tulviste. Koostanud Mihkel Mutt. Tartu 2001. ISBN 9985770331

## Välislingid

* Lühitutvustus Eesti Teaduste Akadeemia saidil
* Tutvustus Tartu Ülikooli Muuseumi lehel
* 
* Peeter Tulviste saates "Kukul külas", 15. veebruar 2004, 1. osa, WMA fail, 2. osa, WMA fail
* Peeter Tulviste Ööülikoolis
* Peeter Tulviste: Nõukogude ajast uuristatud usaldus Eesti Päevaleht, 31. oktoober 2008
* Teet Korsten. Peeter Tulviste: "Karastus muutustes on meie eelis" Põhjarannik, 9. aprill 2009
* Fotod | Peeter Tulviste saadeti viimsele teekonnale Õhtuleht, 18. märts 2017
* Kaitseväe ühendatud õppeasutused. KVÜÕA: Peeter Tulvistele roll kaitseväe ohvitserkonna kujundamisel oli märkimisväärne Postimees, 18. märts 2017
* Pildid: Tartu jättis hüvasti Peeter Tulvistega Tartu Postimees, 18. märts 2017
* Fotod: Akadeemik Peeter Tulviste saadeti Tartust viimsele teekonnale Delfi, 18. märts 2017
* Merilin Pärli. Peeter Tulviste saadeti Tartus viimsele teekonnale ERR, 18. märts 2017
* Aivar Kull, "Mõeldes Peeter Tulvistele" (mälestuskilde) ERR Kultuuriportaal 9. detsember 2019